projecte-aina/catalan_government_crawling huggingface dataset:
El passat divendres 4 d'abril es va celebrar, en la sala d'actes de l'edifici Salvany i en les aules de l'Institut d'Estudis de la Salut, una nova edició del Mercadillo del Coneixement de l'ASPCAT amb la participació de 140 persones pertanyents a diferents institucions públiques i privades.
Aquest mercadillo és el punt de trobada dels professionals de l'ASPCAT que tenen ganes de treballar col·laborativament i serveix de punt de partida per crear noves comunitats de pràctica (CoP) per treballar productes de coneixement durant la nova temporada.
En un ambient força distès, Glòria Cugat, referent de formació de l'ASPCAT, va presentar el nou marc de la formació dels professionals de l'ASPCAT, on hi ha una aposta clara per tot el valor que aporta l'aprenentatge informal en comunitats d'aprenentatge.
Després de la seva presentació, van anar passant d'un en un tothom qui volia presentar una proposta de treball per fer en una CoP; cada persona disposava de només 3 minuts per descriure breument el producte proposat i les millores que aportaria a l'organització i/o els problemes que resoldria.
En total es van exposar 21 idees que després es van treballar en el format propi de mercadillo; durant dues hores en diferents grups es va debatre i donar forma a les propostes, fet que va comportar que algunes idees prosperessin de seguida perqué reunien suficients persones interessades i d'altres no.
El proper divendres coneixerem quines CoP estaran presents en aquesta nova temporada.
Aquest Congrés, l'organitzen cada dos anys l'Equip de Desenvolupament Organitzacional de la Universitat Autònoma de Barcelona, el Centre d'Estudis Jurídics i Formació Especialitzada del Departament de Justícia i l'Escola d'Administració Pública de Catalunya.
Aplega professionals de tot el món interessats en la innovació per millorar la forma de treballar i aprendre de les organitzacions.
Entre d'altres personalitats mundials i estatals de l'aprenentatge i la gestió del coneixement, destaquem la participació de Jane Hart (Centre for Learning & Performance-Regne Unit), Tom Young (Knoco Ltd.) i Karen E.Watkins (Universitat de Geòrgia-EUA).
En el simposi Legado e impacto organizacional de las comunidades de práctica en la Administración pública, l'Equip de Gestió de Coneixement de l'ASPCAT va presentar l'experiència recollida en el document estratègic La gestió del coneixement a l'ASPCAT: les comunitats de pràctica (CoP) com a continuació de l'antic Pla de gestió de coneixement de l'ASPCAT (2009).
La presentació va generar una gran expectació entre els assistents, ja que aquesta experiència de treball col·laboratiu ja és referent en l'Administració i compleix amb la majoria de línies de treball del Congrés, com ara fomentar l'intercanvi d'experiències i bones pràctiques sobre la promoció de l'aprenentatge en el lloc de treball o impulsar l'establiment de vincles i línies de treball conjuntes entre la universitat i la societat relacionades amb el desenvolupament de noves modalitats formatives a les organitzacions.
En aquest simposi, davant d'una audiència formada per professionals de la pedagogia i dels recursos humans de diferents administracions públiques nacionals i internacionals així com de nombroses empreses privades es va fer una presentació que va incloure una part institucional de treball en xarxa ( PINSAP ) i una part més personal de treball en xarxa (CoP).
L'experiència de treball col·laboratiu en comunitats de pràctica (CoP) de l'Agència de Salut Pública de Catalunya és una experiència d'èxit que es va iniciar fa sis anys i ja és un referent en aprenentatge dins de l'Administració pública.
En relació amb això, durant el passat mes de juliol l'ASPCAT ha participat en la 4a Escola d'Estiu, "Societat segura.
Societat compromesa", organitzada per l'Institut de Seguretat Pública de Catalunya, i també en el II Simposi de la Xarxa d'Escoles per a la Sostenibilitat de Catalunya (XESC), organitzat pel Departament de Territori i Sostenibilitat.
En ambdós casos, la iniciativa innovadora de treball col·laboratiu i en xarxa de les comunitats de pràctica de l'ASPCAT va generar molt interès i va atraure l'atenció d'experts en formació de tots els àmbits.
En el cas del Simposi de la XESC es va poder compartir l'experiència amb professors de més de 150 escoles de Catalunya.
El pròxim 19 de febrer tenim una nova oportunitat per conèixer la feina de les Comunitats de Pràctica i Aprenentatge (CoP) de de l'Agència de Salut Pública de Catalunya (l'ASPCAT).
La Jornada anual pretén donar visibilitat als productes finals de les CoP de la darrera temporada.
En aquesta edició es fará en format de Narratives Digitals on els participants de les comunitats explicaran, des de la seva vivència, el treball de les CoP.
Comptarem amb la participació de Jordi Graells, Jorge Wagensberg, Manel Muntada i Jesús Martínez, experts en Gestió de coneixement i Treball col·laboratiu i també compartirem un espaid'art i coneixement per fomentar el networking entre els participants
Descarregue-vos aquí el Programa i les indicacions per la inscripció.
(Per límit d'aforament, és imprescindible estar inscrit per accedir a la jornada)
La jornada s'emmarca en l'estratègia de Gestió de Coneixement de la Secretaria de Salut Pública per millorar la pràctica diària del col·lectiu de professionals de l'ASPCAT.
L'hem organitzat amb l'objectiu de donar a conèixer des de l'emotivitat els productes finals elaborats per les CoP que han treballat de manera col·laborativa durant la temporada 2014-2015 per millorar la pràctica diària del col·lectiu de l'ASPCAT.
Amb aquesta cinquena edició tornarem a escoltar i a parlar de col·laboració, de coneixement, d'aprenentatge i del compromís dels professionals.
A finals de 2013 es va celebrar l'edició anterior, podeu consultar en aquest vídeo resum.
La Narrativa Digital (ND) és el resultat de la fusió entre la narrativa tradicional, de forta arrel oral, amb les TIC.
Una ND reflexa el que sabem o la nostra manera de percebre una realitat organitzacional, tot tenint en compte que la mateixa realitat pot tenir diferents narratives i que es pot establir un diàleg entre elles.
Així, les ND dels professionals de la nostra organització són una font de gestió de coneixement sobre els problemes que afronten, de cóm els resolen, cóm compaginen aquestes solucions amb els procediments generals i com comparteixen aquest coneixement amb la resta de professionals.
Les ND són una via per explorar i recuperar aquest coneixement, per a sistematitzar-lo i, sobre tot, per a convertir-lo en quelcom que es pot compartir i difondre més àmpliament.
Per això diem que les ND són més que un instrument, són una metodologia per a la gestió dels coneixement.
Fa 3 anys que, en el marc del programa de gestió de coneixement en Comunitats de Pràctica (CoP) de l'Agència de Salut Pública de Catalunya (ASPCAT) utilitzem amb èxit aquesta metodologia.
En la jornada de bones pràctiques col·laboratives que fem al final de cada temporada podem visionar totes les narratives elaborades per les CoP.
En aquest context, el passat dilluns 19 de març, va finalitzar la 4a edició del Taller de Narratives digitals sobre el relat de bones pràctiques.
Aquest taller estava adreçat als participants en les CoP de l'ASPCAT.
Dirigits magistralment pel Julio Zino i l'Elena Martin (formadors interns del Programa Compartim del Departament de Justícia), va comptar amb la participació de 15 alumnes que, van aconseguir crear, cadascun, un vídeo de curta durada, el guió del qual, així com la veu que narra, són del propi autor que expressa el coneixement que té sobre determinats aspectes de l'organització, a partir de les seves pròpies experiències.
Va quedar palesa la gran eficàcia comunicativa que tenen les ND ja que connecten amb un habitus narratiu que és intrínsec a l'existència humana, que es potencia amb elements audiovisuals i amb les possibilitats de difusió que ofereixen les TIC.
S'hi presenten 19 propostes de característiques variades: des d'aspectes purament tècnics a projectes transversals.
Una setantena de persones van participar en la 7a edició del Mercadillo del Coneixement de les Comunitats de Pràctiques fomentades per l'ASPCAT.
Aquesta dinàmica anual pretén fer brotar propostes de noves idees o de problemes recurrents dels professionals de salut pública que puguin ser treballades col·laborativament al llarg del curs.
El resultat va ser espectacular: es van presentar 19 propostes molt diferents les unes de les altres.
D'aquestes, 10 són novetats i 9 són continuació de la temporada anterior.
Com sempre, les propostes són molt variades, des de les molt tècniques i especifiques per a determinats col·lectius com poden ser el de veterinaris o el de farmacèutics, a les més transversals que incorporen a metges, biòlegs, químics, sociòlegs, psicòlegs, advocats, infermeres, etc. Els professionals són majoritàriament de l'ASPCAT però cada vegada hi ha més participació de professionals d'ajuntaments, d'altres departaments de la Generalitat i de l'empresa privada.
Molt aviat us oferirem els treballs proposats per aquests són alguns: Control oficial de complements alimentosos, Instal·lacions de Baix Risc de Legionel·la, Control oficial de productes vitivinícoles, Al·lèrgies i intoleràncies alimentàries, Benestar Animal, Manual de suport per al dictamen de carns de conill o de l'espècie porcina, Gestió sanitària dels excedents alimentaris de menjadors col·lectius, Salut emocional, Envelliment saludable...
Ara s'obre un període de temps perquè aquestes propostes puguin comptar amb suficients persones per portar-les endavant i es constitueixin en noves CoP que començaran a treballar a partir del 10 de juliol per presentar els seus projectes a finals del 1r semestre del 2018.
Els treballs de les Comunitats de Pràctica de l'ASPCAT inspiren el III Workshop de Gestió de Coneixement d'aquesta xarxa
L'experiència de treball en xarxa de les Comunitats de Pràctica (CoP) de l'Agència de salut Pública de Catalunya (ASPCAT) va ser el punt de partida per explicar la metodologia de treball col·laboratiu en el III Workshop de Gestió de Coneixement de les Oficines de Turisme de Catalunya.
Aquest taller tenia per objectiu facilitar eines i recursos de dinamització de CoP i va comptar amb la participació de 60 professionals pertanyents a aquesta xarxa.
El personal de les oficines de turisme de Catalunya van incorporar el model de les CoP per construir un model propi de futur encaminat a oferir el millor servei als visitants que arriben al país.
La trobada es va celebrar el 16 de maig, impulsada per la Direcció General de Turisme del Departament d'Empresa i Coneixement.
Les Comunitats de Pràctica de l'ASPCAT enfronten el repte de ser el motor de canvi per a la Salut Pública a Catalunya
Les Comunitats de Pràctica (CoP) de l'Agència de Salut Pública de Catalunya (ASPCAT) han aplegat en 10 anys la feina de més de 800 professionals que han generat 82 publicacions i 30 narratives digitals.
El director de Salut Pública de la Generalitat, Joan Guix, va destacar en el discurs de cloenda de la VII Jornada de les CoP.
10 anys compartint coneixement, celebrada el passat 2 de juliol a Barcelona, la creació d'un «model de treball col·laboratiu d'èxit» que s'ha exportat a d'altres institucions de l'Estat.
Guix va destacar el «diàleg integrador» que representen les CoP i que aporta «enfocaments diferents per abordar la complexitat dels temes de Salut Pública».
El màxim responsable de l'ASPCAT es va mostrar convençut que les dinàmiques de les CoP i de la Institució «s'entrecreuen i interactuen» en una sinergia útil per donar resposta als «tres reptes que es plantegen actualment».
Joan Guix va destacar els tres reptes clau: connectar la gestió del coneixement amb l'estratègia organitzativa de l'Agència; avaluar i capitalitzar els projectes de les CoP i, finalment, utilitzar eines d'intel·ligència col·lectiva per a millorar el treball de l'Agència.
La Jornada de dilluns va servir per presentar els resultats de les 10 CoP actives durant el curs 2017/18.
Els grups de treball han elaborat 10 projectes col·laboratius com ara un document sobre el control oficial dels complements alimentosos o un altre per avaluar condicions de benestar animal en escorxadors.
També han dissenyat una proposta d'intercanvi d'experiències entre professionals de l'ASPCAT per fomentar l'aprenentatge entre iguals ("Erasmus del Coneixement").
A més, han presentat la segona part del treball "Instal·lacions de baix risc de legionel·la: anàlisi de circuïts i eines de control", un manual lesional de suport per al dictamen de carns fresques (espècie porcina) i una guia per al control oficial dels productes vitivinícoles.
Així mateix, han creat un document-guia per fomentar l'envelliment actiu i saludable ("Hidratació de la gent gran") i una proposta per a les organitzacions saludables ("fem salut, fem ioga").
Precisament, el ioga va ser el protagonista d'un dels 5 tallers col·laboratius duts a terme durant la jornada.
Les CoP, impulsades per l'equip de gestió del coneixement de l'ASCPAT, reuneixen professionals de l'Agència i d'altres nivells de l'Administració per innovar en processos, optimitzar recursos i resoldre problemes recurrents en el dia a dia de les organitzacions.
Els grups estan oberts a la participació de professionals de tots els àmbits —tant de l'Administració pública com de l'Acadèmia, el Tercer Sector i l'empresa privada- i treballen amb un model que té per essència el voluntariat, l'autogestió, la confiança i la propietat de la idea.
Aquesta nova versió no només inclou una actualització de les principals dades (10 anys, 7 temporades o cursos, 70 CoP, 800 participants, 82 publicacions...) si no que també inclou la paraula passió en la definició de CoP ja que els participants gaudeixen d'emocions intenses quan treballen i aprenen col·laborativament.
Així, les CoP són grups de persones que comparteixen amb passió un interès professional aprofundint en el coneixement i experiència en un àmbit mitjançant una interacció continua que enforteix les relacions personals.
Les Comunitats de Pràctica de l'ASPCAT han rebut el guardó en reconeixement a una dècada dedicada al treball col·laboratiu
El jurat internacional de la plataforma NovaGob, centrada en la innovació pública a l'Estat espanyol i Hispanoamèrica, ha reconegut les Comunitats de Pràctica (CoP) amb el premi Excelencia 2018.
El guardó destaca les millors pràctiques en recursos humans, i és compartit amb els Catalizadores de la innovación del Centro de Innovación – Mintic, de Colòmbia.
La comunitat per a la innovació pública NovaGob, creada al voltant de la Fundación de la Universidad Autónoma de Madrid (FUAM), pretén transformar l'administració pública des de l'impuls dels professionals vinculats al sector.
Aquest projecte col·laboratiu inclou funcionaris, empleats públics i professionals del sector privat i acadèmic, entre d'altres.
Les CoP de l'ASPCAT treballen des de fa 10 anys per innovar processos, optimitzar recursos i resoldre problemes recurrents en el dia a dia dels professionals que les integren.
Impulsades per l'equip de gestió del coneixement de l'ASPCAT, reuneixen professionals de l'Agència i d'altres nivells de l'Administració.
Propostes per ser treballades durant la temporada 2017-2018 en Comunitat de Pràctica
Saps que suposa participar en una Comunitat de Pràctica?
En aquest enllaç trobareu la relació de les propostes presentades durant el Mercadillo del Coneixement realitzat el passat 31 de maig, on varen sorgir 18 propostes de noves idees o de problemes recurrents dels professionals de salut pública que poden ser treballades col·laborativament al llarg del curs.
Ara s'obre un període de temps perquè aquestes propostes puguin comptar amb suficients persones per portar-les endavant.
Les noves COP que començaran a treballar a partir del 10 de juliol per presentar els seus projectes a finals del 1r semestre del 2018
Navegueu pel document de l'enllaç on trobareu propostes de tots els camps de la Salut Pública: de protecció de la salut, de promoció, etc., algunes molt tecnològiques i altres molt transversals.
Clicant-hi sobre el títol de la proposta, obrireu una fitxa amb la descripció del projecte, a qui va adreçat i les millores que pot aportar a la feina.
Si esteu interessats en formar part d'alguna Comunitat de Pràctica només us heu de posar en contacte amb el portaveu mencionat a cada fitxa abans del 3 de juliol.
No deixeu passar l'oportunitat de participar en una experiència innovadora de treball col·laboratiu.
Per qualsevol dubte o suggeriment, contacteu amb nosaltres en l'adreça: [EMAIL]
Les CoP plantegen els reptes dels projectes col·laboratius programats per al curs que ve
Moment zero de les COP, juliol 2017
Les CoP van celebrar la primera edició del Moment Zero el passat dilluns 10 de juliol.
Es tracta d'una una sessió de treball on les persones de cada CoP, partint de la proposta de treball sorgida en el Mercadillo del Coneixement, es comença a treballar cada projecte.
Amb aquest objectiu es realitza una anàlisi conjunta per determinar característiques, condicions i demandes que exigeix el treball col·laboratiu.
En la sessió, dirigida per Manel Muntada ( cumClavis ), es va seguir una metodologia denominada CANVAS que permet organitzar projectes i aprofundir en els diversos aspectes que comporta la seva realització com por exemple són els bloquejos per treballar col·laborativament, els diferents rols de les persones que treballen en una CoP, la implicació i el compromís, les claus del bon funcionament, etc. Les CoP que segueixin aquesta metodologia prendran plena consciència del que significa treballar veritablement en equip.
La sessió, celebrada a la seu de l'ASPCAT, va ser molt participativa i profitosa; van participar un total de 63 persones de 8 CoP.
La resta de CoP (11) faran el seu Moment Zero el pròxim 27 de setembre.
Tot i així, aquestes CoP ja poden iniciar el seu projecte que es consolidarà amb el Moment Zero pendent.
Les CoP de l'ASPCAT participen en el Programa d'Innovació i Millora per al Personal PAS de l'UAB
El passat 18 de setembre, en el marc del Programa d'Innovació i Millora per al Personal d'Administració i Serveis (PAS) de la Universitat Autònoma de Barcelona (UAB) vam tenir l'oportunitat d'explicar l'experiència de treball col·laboratiu en Comunitats de Pràctica de l'ASPCAT.
Va ser una petició expressa feta des de la gerència de la UAB que ha considerat exemplar la nostra proposta innovadora per treballar i aprendre col·laborativament.
L'objectiu del Programa iniciat a la UAB és activar la capacitat d'innovació de les persones que treballen a l'àmbit d'Administració i Serveis per a potenciar la millora dels serveis de la UAB.
El programa inclou un cicle de conferències de gran aforament que s'organitza al voltant de tres eixos temàtics: autolideratge, eines de millora i innovació i experiències de bones pràctiques vinculades a temes rellevants en l'evolució de l'organització.
En la sala d'actes del rectorat, davant d'unes 200 persones, Daniel Giménez, responsable de Gestió de Coneixement de l'ASPCAT, va presentar els pros i contres d'aquesta forma de gestionar coneixement aconseguint generar un espai de conversa amb els assistents que van aportar les seves idees.
Prèviament, el comitè organitzador i el científic havien mostrat molt interès per conèixer més a fons l'experiència en treball col·laboratiu de l'ASPCAT.
Per aquest motiu, van convidar a Daniel Giménez, responsable de Gestió de Coneixement de l'ASPCAT, a obrir el congrés on van participar més de 150 professionals de la salut comunitària vinguts de tot Espanya.
Els assistents van constatar la solidesa del projecte de treball col·laboratiu de l'ASPCAT, destacant el gran aprenentatge que aporta als participants de les comunitats de pràctica (CoP).
A més, durant la conversa que es va generar van sortir exemples dels productes relacionats amb salut comunitària creats per les CoP gràcies al treball en xarxa de professionals motivats.
La jornada va organitzar els projectes i va aprofundir en els punts clau de cada grup
Dos mesos després d'haver realitzat la 1a edició del Moment Zero del treball de les Comunitats de Pràctica (CoP), el passat 27 de setembre es va realitzar la 2a edició amb la participació d'una cinquantena de professionals pertanyents a 4 CoP.
La sessió, dirigida de nou per Manel Muntada (cumClavis), va permetre organitzar els projectes i aprofundir, treballant en equip, en els diversos aspectes que comporta la seva realització (propòsit, bloquejos, rols, etc...).
Les 4 CoP que van participar: CoP d'Al·lergies i Intoleràncies Alimentàries; CoP d'Envelliment Actiu i Saludable; CoP Procediment per Recuperació Segura de Menjars Preparats i Entrega a Entitats i CoP Criteris d'Inspecció per a l'Aplicació del Programa Integrat de Control Oficial en Allotjaments Infantils i Juvenils; estan formades per professionals de diversos àmbits, com l'ICS, les Universitats, els Ajuntaments i les empreses, juntament amb l'ASPCAT, que van poder participar en una dinàmica que va permetre una anàlisi conjunta per determinar característiques, condicions i demandes que exigeix el treball col·laboratiu en cada CoP.
Amb aquestes 4 CoP, ja són 12 les que han fet el seu Moment Zero, pas clau per poder gaudir de l'experiència del treball en equip que suposa ser membre d'una CoP durant la temporada 2017-2018.
El Moment Zero és un pas clau per poder gaudir de l'experiència del treball en equip que suposa ser membre d'una CoP
L'experiència de les CoP de l'ASPCAT serveix d'inspiració en la 3a Jornada Patrimoni i Escola organitzada per l'Agència Catalana de Patrimoni Cultural i el Departament d'Ensenyament
La 3a Jornada Patrimoni i Escola és fruit del desplegament de l'Acord Marc entre el Departament de Cultura i el Departament d'Ensenyament de la Generalitat de Catalunya, per a la millora de la utilització pedagògica del patrimoni, i de l'accés i ús per part de la comunitat educativa.
En aquest marc, i seguint l'eix central de fomentar les estratègies i experiències d'educació patrimonial col·laborativa, el passat 30 de setembre, l'ASPCAT va participar organitzant el taller Mercadillo de la Col·laboració.
El taller, dirigit per Daniel Giménez, responsable de Gestió de Coneixement de l'ASPCAT, s'inspirava en l'experiència del Mercadillo del Coneixement de l'ASPCAT i, mitjançant una dinámica participativa, va permetre conèixer les idees innovadores exposades pels diversos grups de treball creats per a l'ocasió.
El passat 17 de novembre, amb motiu del Dia de la Seguretat Alimentaria, es va celebrar al Campus de l'Alimentació de Torribera (Universitat de Barcelona), un acte amb l'objectiu de recordar que la seguretat alimentària és cosa de tots i que mantenir i millorar els actuals estàndards requereix una implicació activa en tots els esglaons de la cadena alimentària.
L'Agència de Salut Pública de Catalunya (ASPCAT) va estar representada per Daniel Giménez amb la presentació sobre la higiene alimentària en la lluita contra el malbaratament alimentari.
En forma de taller interactiu, va explicar quatre eines elaborades per iniciativa de l'ASPCAT:
Guia Aprofitament segur del menjar
Recomanacions sanitàries per al projecte Nevera Solidària
Guia de pràctiques correctes d'higiene per a l'aprofitament segur del menjar en els sectors de la restauració i comerç minorista
Requisits de seguretat alimentària en la donació d'aliments
L'acte va comptar amb l'assistència d'unes 70 persones, entre professors i alumnes del Campus, procedents dels Graus de Ciència i Tecnologia dels Aliments (CTA), Nutrició Humana i Dietètica (NHiD) i la doble Titulació Farmàcia-Nutrició Humana i Dietètica.
Notícia publicada en la web del Campus de l'Alimentació de Torribera.